Mej. SA-organisasie sê oor vertraging met inskrywingsNdavi Nokeri, Mej. SA 2022, en Stephanie Weil, uitvoerende hoof van die Mej. SA-organisasie. (Foto: Instagram/Stephanie Weil/Willem Botha) Die Mej. Suid-Afrika-organisasie het die naweek om verskoning gevra nadat inskrywings vir vanjaar se kompetisie met byna ŉ week vertraag is. Inskrywings vir die volgende plaaslike skoonheid om in Mej. SA 2022, Ndavi Nokeri, se voetspore te volg, sou reeds op 13 Maart geopen het. Volgens Stephanie Weil, uitvoerende hoof van die Mej. SA-organisasie, het haar span egter meer tyd nodig om hulle planne agtermekaar te kry voordat die inskrywings amptelik kan open. “Ons is met iets só groot en só vernuwend besig, dat ons net ‘n bietjie meer tyd nodig het om dit gereed te kry,” sê Stephanie in ŉ Instagram-video. Sy het nie verder uitgebrei of nuwe inskrywingsdatums gegee nie, maar wel bygevoeg dat die organisasie intussen “bemagtigingswerkswinkels” sal begin om diegene wat wil inskryf, voor te berei. Sy sê Suid-Afrika het danksy die sukses van vorige Mej. SA’s op internasionale verhoë bekendgeword as ‘kompetisie-ontwrigters’. “Ons streef voortdurend daarna om die kompetisie relevant en vars te hou, en ons glo ons aanhangers gaan verheug en opgewonde wees oor waarmee ons vanjaar vorendag gekom het.” Sy verduidelik dat die organiseerders hulself uitgedaag het om “groter en beter te dink” om sodoende te groei en te ontwikkel en relevansie en belangstelling in die kompetisie te behou. “Terselfdertyd wil [die organisasie] nie die eienskappe wat die kompetisie uniek en geliefd maak, verloor nie,” voeg Stephanie by. Ndavi by die Mej. SA-woonstel in Midrand. (Foto: Jhua-Nine Wyrley-Birch/Maroela Media) Sy het in ŉ vorige verklaring oor die inskrywings gesê dat daar vanjaar ŉ paar nuwe toevoegings tot die glansryke kompetisie sal wees. Maroela Media het vroeër berig dat die Mej. SA-organisasie tydens verlede jaar se eindronde – waartydens Ndavi as Mej. SA 2022 gekroon is – aangekondig het dat ma’s en getroude vroue van 2023 af, aan dié kompetisie sal kan deelneem. Dié besluit het glo gevolg op die Mej. Heelal-kompetisie se aangekondiging dat hulle “ter wille van inklusiwiteit” vir die eerste keer in meer as 70 jaar ook moeders en getroude vroue gaan toelaat om aan hul kompetisie deel te neem. Die vermoede was dat dié onlangse verandering gemaak is om in ooreenstemming met die Mej. Heelal-kompetisie te wees, aangesien Mej. SA-wenners die afgelope vyf jaar uiters goed in dié kompetisie vaar. Twee Mej. SA-deelnemers het in die afgelope vyf jaar die Mej. Heelal-kroon gedra, naamlik Demi-Leigh Nel-Peters (nou Tebow) in 2017 en Zozibini Tunzi in 2019, terwyl Mej. SA 2018, Tamaryn Green, en Mej. SA 2021, Lalela Mswane, albei as naaswenners geëindig het. Ndavi het ook die top-16 gehaal tydens vanjaar se Mej. Heelal-kompetisie wat in New Orleans, Louisiana, in die VSA plaasgevind het.